



МОТИВИ ЗА КОНКРЕТНАТА НЕОБХОДИМОСТ ОТ ПРИЕМАНЕ
НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 26 ЗА УПРАВЛЕНИЕ НА ОТПАДЪЦИТЕ, ПОДДЪРЖАНЕ И ОПАЗВАНЕ НА ЧИСТОТАТА НА ТЕРИТОРИЯТА НА ОБЩИНА КУКЛЕН



І. Причини, които налагат приемането на наредбата.
  Причините за изготвяне на проекта на Наредба за изменение и допълнение на Наредба № 26 за управление на отпадъците, поддържане и опазване на чистотата на територията на община Куклен са постигане на съответствие с разпоредбите на Закона за управление на отпадъците.
   В чл. 22 от Закона за местното самоуправление и местната администрация е предвидено, че общинският съвет издава наредби, решения и инструкции по въпроси от местно значение, а ал. 5 на чл. 22 позволява при констатирани нарушения на тези наредби кметът на общината или негов заместник да издава наказателни постановления, като в ал. 4 от чл. 22 са определени размерите на предвидените наказания-глоби и имуществени санкции, в зависимост от нарушителя – физическо лице или юридическо лице/едноличен търговец. 
   В  чл. 22 от Закона за управление на отпадъците са регламентирани правомощията на общинския съвет, който закон е специален спрямо ЗМСМА, като в тях не се включват и такива по приемане на наредба, в която да се определят наказания за неизпълнение на задължения във връзка с управление на отпадъците, да се определят принудителни административни мерки и да се определят компетентните органи и длъжностни лица по установяване и налагане на наказания, както и определяне на контролните функции на държавни органи и/или длъжностни лица - Министър на околната среда и водите, Директор на РИОСВ, Директор на РЗИ, и т.н. 
  В Глава пета „Разрешаване и контрол на дейностите по отпадъците“ в Раздел V и Глава шеста “Принудителни административни мерки и административнонаказателни разпоредби“ в Раздел І и II от ЗУО са предвидени изчерпателно хипотезите, които са в компетентност на кмета на община и длъжностни лица от общинската администрация, съответно издаване на наказателни постановления, съставяне на актове за установяване на нарушения и контролните функции в сферата на управление на отпадъците на местните власти.
  Разпоредбата на чл. 22 от ЗУО не предоставя правомощия на общинския съвет по определяне на наказанията за извършени нарушения и определяне на компетентност за административно-наказателна дейност и компетентни за нея органи и длъжностни лица, както и определяне на контролни функции на органите, свързани с управлението на отпадъците, което да се обективира в съответния подзаконов акт на местно ниво. Наказанията и нарушенията, свързани с управление на отпадъците, са уредени от нормативен акт с по-висока степен, какъвто е ЗУО. Преуреждайки или повтарянето на уредбата на тези обществени отношения в подзаконовия акт от местно значение, общинският съвет е иззел изключителната компетентност на други органи. В този смисъл повтаряне на законови разпоредби в наредба от местно значение не е необходимо и е изпразнено от съдържание.
   Следователно административнонаказателната отговорност във връзка с управление на отпадъците е законово установена, както с оглед вида на съответното административно нарушение, така и с оглед на предвиденото за него наказание - глоба или санкция, в разпоредбата на чл. 157, ал. 1 и ал. 4 от ЗУО.
    Общинският съвет при приемането на наредбата в действащата си редакция е излязъл извън тази компетентност, уреждайки със същият подзаконов акт и отношения, които са урегулирани в ЗУО.
    Недопустимо е с наредба на общински съвет да се уреждат обществени отношения, регламентирани с актове от по-висока степен и за регламентирането, на които не е налице законова делегация на съвета. Липсата на законово определена компетентност за издаването на даден нормативен акт прави същия порочен и следва да бъде отменен.
   Проектът на Наредба за изменение и допълнение на Наредба № 26 за управление на отпадъците, поддържане и опазване на чистотата на територията на община Куклен с мотивите и частичната оценка на въздействието ще бъдат публикувани на официалния сайт на община Куклен и на Портала за обществени консултации за осигуряване на участие на всички заинтересовани лица, органи и неправителствени организации под формата на писмени становища, мнения и предложения, които могат да се направят на следните адреси: kmet@kuklen.org, в деловодството на Община Куклен, гр. Куклен, ул. „Александър Стамболийски” № 43, ет. 1, и на сайта на Портала за обществени консултации.

II.Цел на наредбата.
   Целта на проекта е уеднаквяване на разпоредбите на действащата наредба и приложимия закон-ЗУО, като разпоредбите от наредбата, които противоречат или са приети, извън дадените правомощия по чл. 22 от закона, следва да бъдат отменени. В противен случай при съдебен контрол на порочните разпоредби, предвидени в проекта за отмяна, или ще бъдат отменени, като незаконосъобразни, или ще бъдат прогласени за нищожни, с по–голяма вероятност на втората хипотеза. А предложените разпоредби от наредбата за промени, касаят тяхната актуализация в съответствие с действащата редакция на ЗУО в разпоредбата на чл. 112 от същия закон. 
Проектът не съдържа мерки за противодействие на корупцията.
 
III. Финансови средства, необходими за прилагането на наредбата.
Проектът на Наредбата за изменение и допълнение на Наредба № 26 за управление на отпадъците, поддържане и опазване на чистотата на територията на Община Куклен няма да окаже въздействие върху бюджета на община Куклен, и няма да доведе до допълнителни финансови средства, като разход  за общинския бюджет, и съответно няма да възникнат допълнителни финансови тежести и за физически и юридически лица, тъй като предложеният проект преимуществено касае отмяна на разпоредби от наредбата, които са изрично законово регламентирани.

IV. Очаквани резултати.
   Очакваните резултати на проекта са постигане на съответствие и уеднаквяване със съществуващата законова уредба в сферата на управление на отпадъците.
 
V. Анализ за съответствие с правото на Европейския съюз.
  С проекта на Наредба за изменение и допълнение на Наредба № 26 за управление на отпадъците, поддържане и опазване на чистотата на територията на община Куклен не се въвеждат изисквания, произтичащи от актове на Европейския съюз, поради което не се прилага справка за съответствие с правото на Европейския съюз.

